“หุ้นเอเชีย” เปิดร่วงตามดาวโจนส์ วิตก “เศรษฐกิจสหรัฐ” ชะลอตัว
“ตลาดหุ้นเอเชีย” เปิดร่วงตามดาวโจนส์ ท่ามกลางความวิตกเศรษฐกิจสหรัฐชะลอตัวจากการปรับขึ้นอัตราดอกเบี้ย ขณะที่นักลงทุนรอคอยรายงานสรุปภาวะเศรษฐกิจของเฟด เพื่อจับสัญญาณทิศทางการดำเนินนโยบายการเงินในอนาคต

“ตลาดหุ้นเอเชีย” เปิดร่วงตามดาวโจนส์ ท่ามกลางความวิตกเศรษฐกิจสหรัฐชะลอตัวจากการปรับขึ้นอัตราดอกเบี้ย ขณะที่นักลงทุนรอคอยรายงานสรุปภาวะเศรษฐกิจของเฟด เพื่อจับสัญญาณทิศทางการดำเนินนโยบายการเงินในอนาคต
7 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ โดยถูกกดดันจากการที่ดัชนีดาวโจนส์ตลาดหุ้นสหรัฐปิดปรับตัวลงในวันอังคาร (6 ก.ย.65) ท่ามกลางความวิตกเกี่ยวกับการชะลอตัวของเศรษฐกิจสหรัฐ ซึ่งเป็นผลจากการปรับขึ้นอัตราดอกเบี้ย ขณะที่นักลงทุนรอคอยรายงานสรุปภาวะเศรษฐกิจ (Beige Book) ของธนาคารกลางสหรัฐ (เฟด) เพื่อจับสัญญาณทิศทางการดำเนินนโยบายการเงินในอนาคต
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,546.01 จุด ลดลง 80.5 จุด หรือ -0.29%, ดัชนี HSI ตลาดหุ้นฮ่องกงเปิดวันนี้ที่ 18,915.87 จุด ลดลง 286.86 จุด หรือ -1.49% และดัชนี SSE Composite ตลาดหุ้นจีนเปิดวันนี้ที่ 3,232.14 จุด ลดลง 11.31 จุด หรือ -0.35%
ขณะที่จีนเตรียมเปิดเผยข้อมูลการค้าสำหรับเดือนส.ค.ในวันนี้ โดยนักเศรษฐศาสตร์ในผลสำรวจที่จัดทำโดยสำนักข่าวรอยเตอร์คาดการณ์ว่า การส่งออกจีนปรับตัวขึ้น 12.8% ในเดือนส.ค. เมื่อเทียบกับปีก่อนหน้า
โดยในวันเดียวกัน ออสเตรเลียมีกำหนดเปิดเผยตัวเลขผลิตภัณฑ์มวลรวมภายในประเทศ (จีดีพี) หลังธนาคารกลางออสเตรเลีย (RBA) ปรับขึ้นอัตราดอกเบี้ย 0.50% เมื่อวานนี้